钦定古今图书集成/明伦汇编/家范典/第084卷 > 《史记外戚世家序》汉·司马迁
## 钦定古今图书集成/明伦汇编/家范典/第084卷 > 《史记外戚世家序》汉·司马迁

自古受命帝王及继体守文之君，非独内德茂也，盖
亦有外戚之助焉。夏之兴也以涂山，而桀之放也以
末喜。殷之兴也以有娀，纣之杀也嬖妲己。周之兴也
以姜原及太任，而幽王之禽也淫于褒姒。故《易》基干
坤，《诗》始《关雎》，《书》美釐降，《春秋》讥不亲迎。夫妇之际，人
道之大伦也。礼之用，唯婚姻为兢兢。夫乐调而四时
和，阴阳之变，万物之统也。可不慎欤！人能弘道，无如
命何。甚哉！妃匹之爱，君不能得之于臣，父不能得之
于子，况卑下乎！既驩合矣，或不能成子姓；能成子姓
矣，或不能要其终，岂非命也哉！孔子罕称命，盖难言
之也。非通幽明之变，恶能识乎性命哉！